Faru d'Alexandría

El Faru d'Alexandría yera una torre construyida nel sieglu III e.C. (ente los años 285 y 247 e.C.) na islla de Pharos n'Alexandría, Exiptu, pa sirvir como puntu referencia'l puertu y llueu como faru. Foi una de Les Siete Maraviyes del Mundu Vieyu.

Con una altura estimada d'al rodiu d'unos 115 ó 150 metros foi la estructura fecha pol home más alta a lo llargo d'abondos sieglos, y foi identificada como una de les Siete Maraviyes del Mundu por Antípatru de Sidón.

 Historia 
Foi fechu pol arquiteutu Sóstrato de Cnidu per orde de Ptoloméu II na Islla de Faru, (Pharos), frente a Alexandría. Consistía nuna xigantesca torre sobre la qu'una foguera prendía toles nueches marcaba la posición de la ciudá a los navegantes, yá que la costa na zona'l delta'l Nilu ye perllana y nun había, poro, nenguna referencia pa la navegación.

Estímase que la so altura alcanzaba los 134 metros y na so construcción utilizáronse grandes bloques de vidru que fueron asitiaos nos cimientos pa evitar la erosión y aumentar la resistencia contra la fuercia del mar. L'edificiu, erixíu sobre una plataforma de base cuadrada, yera de forma octogonal, y taba construyíu con bloques de mármol ensamblaos con plomu fundíu. Na parte más alta un gran espeyu metálicu reflexaba de día la lluz del sol, y de nueche proyeutaba la lluminosidá d'una gran foguera a una distancia d'hasta cincuenta quilómetros.
Xunto cola Gran Pirámide de Giza, el faru sobrevivió al restu de les Siete Maraviyes del Mundu Vieyu. Sin embargu, foi severamente dañáu polos terremotos de 1303 y 1323 hasta'l puntu de que'l viaxeru árabe Ibn Battuta escribió que fuera imposible entrar nes ruines. Los restos desapaecieron en 1480 cuando'l sultán d'Exiptu Qaitbay emplegó los bloques pétreos de les ruines pa construyir una fortaleza nel llugar.

Pharos dio orixe a la pallabra «faru» na mayor parte de les llingües romances: asturianu (faru), castellanu (faro), catalán (far), francés (phare), gallegu (faro), italianu (faro), portugués (farol) y rumanu (far).

 Ver tamién 
 Les Siete Maraviyes del Mundu Vieyu

 Referencies 

 Enllaces esternos 

  The Seven Ancient Wonders World 

Alexandría, Faru de
Faru d'Alexandría